**Informacija apie priimtą sprendimą dėl Virginijaus Palionio planuojamos ūkinės veiklos – ūkininko sodybvietės įrengimas ir eksploatacija, numatomos vykdyti Klaipėdos g. 46, Dovilų mstl., Dovilų sen., Klaipėdos r. sav. – leistinumo poveikio aplinkai požiūriu**

 **1. Planuojamos ūkinės veiklos užsakovas**

 Virginijus Palionis, S. Dariaus ir S. Girėno g. 35-32, Gargždai, LT-96127, Klaipėdos r. sav., (8 620) 51 437, el. p. petras\_man@hotmail.com.

 **2. Poveikio aplinkai vertinimo dokumentų rengėjas**

 UAB „Ekosistema“, Taikos pr. 119, Klaipėda, LT-94231 Klaipėdos m. sav., tel. (8 46)  43 04 63, faksas: (8 46) 43 04 69, el. p. info@ekosistema.lt.

 **3. Planuojamos ūkinės veiklos pavadinimas**

Ūkininko Virginijaus Palioniosodybvietės įrengimas ir eksploatacija, žemės sklype kad. Nr. 5544/0004:280, Klaipėdos g. 46, Dovilų mstl., Dovilų sen., Klaipėdos r. sav.

Poveikio aplinkai vertinimas (toliau **–** PAV) atliekamas vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo (toliau – PAV įstatymas) 3 straipsnio 2 dalies 3 punkto nuostata, kai: „planuojamos ūkinės veiklos įgyvendinimas gali daryti poveikį Europos ekologinio tinklo „Natura 2000“ teritorijoms ir institucija, atsakinga už saugomų teritorijų apsaugos ir tvarkymo organizavimą, Aplinkos ministerijos nustatyta tvarka nustato, kad šis poveikis gali būti reikšmingas“. Pajūrio regioninio parko direkcija 2017-02-15 raštu Nr. 6.4-035 pateikė išvadą, kad būtina atlikti planuojamos ūkinės veiklos poveikio aplinkai vertinimą.

**4. Planuojamos ūkinės veiklos vieta**

Klaipėdos apskr., Klaipėdos r. sav., Dovilų sen., Dovilų mstl., Klaipėdos g. 46, žemės sklypas kad. Nr. 5544/0004:280.

**5. Planuojamos ūkinės veiklos (toliau - PŪV) aprašymas**

Planuojama ūkinė veikla (toliau – PŪV) – ūkininko sodybvietės įrengimas ir eksploatacija, žemės sklype (kad. Nr. 5544/0004:280, Lėbartų k.v., plotas – 0,5300 ha), esančiame Klaipėdos g. 46, Dovilų mstl., Dovilų sen.,, Klaipėdos r. sav. Žemės sklypo pagrindinė naudojimo paskirtis – žemės ūkio, naudojimo būdas – kiti žemės ūkio paskirties sklypai. Žemės sklypas nuosavybės teise priklauso PŪV organizatoriui Virginijui Palioniui, turinčiam ūkininko pažymėjimą. Planuojamoje sodyboje numatoma statyti vieno buto gyvenamąjį namą su garažu. Planuojamos užstatymo zonos plotas – 0,3842 ha, jis parinktas kaimo plėtros žemėtvarkos projekto rengimo metu atsižvelgiant į žemės sklypo reljefą bei reglamentuojamą atstumą nuo Minijos upės.

Pagal PAV ataskaitoje pateiktą informaciją, ūkininko sodybos gyvenamosios paskirties pastato šildymas numatytas naudojant biokuru kūrenamą 20 kW galingumo katilą, arba elektra ar geotermine energija. Pirties pakuros kūrenimas numatomas kietuoju kuru **–** biokuru (malkomis), pakuros šiluminis galingumas - 7 kW.

 Planuojama, kad ūkininko sodybos vandens poreikis apie 0,8 m3/parą, susidarančių ūkio-buities nuotėkų kiekis bus apie 0,8 m3/parą. Vandens tiekimas planuojamai sodybvietei numatomas iš planuojamo įrengti giluminio vandens gręžinio. Gręžiniu paimamas vanduo bus sunaudojamas tik ūkio-buities reikmėms. Paimamo ir suvartojamo vandens apskaita bus vedama įrengtais vandens apskaitos prietaisais. Planuojama, kad ūkio-buities nuotekos planuojamoje sodybvietėje vietine kanalizacija bus kanalizuojamos į biologinio nuotekų valymo įrenginį, po valymo jame surenkant į sukaupimo rezervuarą. Nuotekų valymui bus įrengtas uždaro tipo biologinio nuotekų valymo įrenginys, kurio našumas bus parinktas pagal susidarančių paros nuotekų kiekį, t. y. apie 0,8 m3/parą. Surinktos nuotekos bus išvežamos išleisti į Dovilų ar kitos didesnės gyvenvietės nuotekų valyklą. PAV ataskaitoje nurodyta, kad ūkio-buities nuotekų valymo įrenginys projektuojamas ir eksploatuojamas vadovaujantis Lietuvos Respublikos aplinkos ministro 2006-09-11 įsakymo Nr. D1-412 „Dėl nuotekų valymo įrenginių taikymo reglamento patvirtinimo“ nustatytais reikalavimais. Nuotekos bus tvarkomos vadovaujantis Lietuvos Respublikos aplinkos ministro 2006 m. gegužės 17 d. įsakymu Nr. D1-236 “Dėl Nuotėkų tvarkymo reglamento patvirtinimo“ patvirtinto Nuotėkų tvarkymo reglamento (toliau – Nuotėkų tvarkymo reglamentas) reikalavimais. Susidarančios paviršinės (lietaus ir sniego tirpsmo) nuotekos atskirai nesurenkamos, jos nuo pastatų stogų ir teritorijos kietųjų dangų susigeria (infiltruojasi) į teritorijoje esančius žaliuosius plotus. Elektros tiekimui bus nutiestas požeminis elektros įvadas nuo AB ESO 0,4 kV įtampos orinės elektros linijos.

PAV ataskaitoje numatyta, kad susisiekimas su PŪV vieta numatytas nuo rajoninio kelio Nr. 2228 Dovilai – Baičiai, toliau važiuojant vietinės reikšmės keliu.

Sklypo atitvėrimui nuo kelio bei apsaugai nuo dulkių ir triukšmo sodinama želdinių juosta.

Vykdant sodybos statybos darbus susidarančių atliekų apskaita bus vykdoma pagal Atliekų susidarymo ir tvarkymo apskaitos ir ataskaitų teikimo taisykles, patvirtintas Lietuvos Respublikos aplinkos ministro 2011-05-03 įsakymu Nr. D1-367 „Dėl Atliekų susidarymo ir tvarkymo apskaitos ir ataskaitų teikimo taisyklių patvirtinimo“ ir Statybinių atliekų tvarkymo taisykles, patvirtintas Lietuvos Respublikos aplinkos ministro 2006-12-29 įsakymu Nr. D1-637 „Dėl statybinių atliekų tvarkymo taisyklių patvirtinimo“.

Ūkininko sodybvietės eksploatacijos metu susidariusios atliekos bus išrūšiuojamos ir surenkamos atskiruose konteineriuose ir perduodamos atliekas tvarkančiai (vežančiai) įmonei, kuri turi teisę vykdyti komunalinių atliekų srauto surinkimo bei vežimo veiklą ir yra registruota Atliekų tvarkytojų valstybės registre.

***Informacija apie PŪV gretimybes***

Žemės sklypas, kuriame planuojama įrengti ir eksploatuoti ūkininko sodybvietę, yra pietinėje Dovilų miestelio dalyje, artimiausiose jo gretimybėse yra žemės ūkio paskirties teritorijos. 145 m atstumu pietų kryptimi nuo PŪV vietos teka Minijos upė. 100-200 m atstumu šiaurės kryptimi nuo planuojamos ūkininko sodybvietės žemės sklypo ribų yra išsidėsčiusios esamos artimiausios Dovilų miestelio gyvenamosios teritorijos. Pagal PAV ataskaitoje pateiktą informaciją, artimiausia gyvenamoji teritorija nuo PŪV sklypo ribų nutolusi apie 106 m atstumu. Artimiausi visuomeninės paskirties objektas – Klaipėdos r. Dovilų pagrindinė mokykla (Klaipėdos g. 35, Dovilų mstl.), nutolusi apie 865 m atstumu šiaurės vakarų kryptimi nuo PŪV sklypo ribų.

PŪV teritorijoje nekilnojamojo kultūros paveldo objektų nėra*.* Analizuojamas žemės sklypas nepatenka į registruotų kultūros paveldo vertybių ar jų apsaugos zonų ribas. Artimiausi kultūros paveldo objektai: Baičių arba Baitų kapinynas (unikalus objekto kodas – 17175), esantis Baičių k., Dovilų sen., Klaipėdos r. sav., nutolęs apie 348 m atstumu nuo PŪV teritorijos ribų; Antrojo pasaulinio karo Sovietų Sąjungos karių palaidojimo vieta (unikalus objekto kodas – 10966), esanti Dovilų mstl., Dovilų sen., Klaipėdos r. sav, nutolusi apie 633 m atstumu nuo PŪV sklypo ribų. PŪV numatoma vykdyti dideliu atstumu nuo kultūros paveldo objektų ir jų apsaugos zonų, todėl PŪV poveikio kultūros paveldo objektams nenumatoma.

***Informacija apie PŪV poveikį aplinkos orui***

PŪV galimi šie aplinkos oro taršos šaltiniai – šilumos gamybos įrenginiai (biokuru kūrenamas 20 kW katilas šilumos gamybai ir 7 kW pirties pakura) bei autotransportas (2 lengvieji automobiliai, atvykstantys ir išvykstantys iš PŪV vietos 1 kartą per dieną). Atsižvelgiant į tai, kad mobilių taršos šaltinių sukeliama aplinkos oro tarša bus nežymi, PAV ataskaitoje ji nevertinama. Planuojama, kad katilas veiks šildymo sezonu apie 2184 val./metus, pirties pakura veiks apie 156 val./metus. Deginant biokurą į aplinkos orą bus išmetami degimo produktai: anglies monoksidas (CO), kietosios dalelės (KD10 ir KD2,5), azoto oksidai (NOx), sieros dioksidas (SO2). Apskaičiuota, kad metinis katilinėje išmetamų teršalų kiekis sudarys 0,9667 t/metus, pirties pakuroje išmetamų teršalų kiekis sudarys 0,0242 t/metus.

Teršalų sklaidos matematinis modeliavimas atliktas kompiuterine programine įranga „ADMS 4.2“, naudojant Lietuvos hidrometeorologijos tarnybos prie Aplinkos ministerijos (toliau – LHMT) pateiktus Klaipėdos meteorologijos stoties 2011-2015 m. meteorologinius duomenis. Įvertinus foninę taršą, PŪV teritorijoje nustatytos aplinkos oro teršalų koncentracijos: azoto dioksido 1 val. – 7,12 μg/m3 (0,035 ribinės vertės (RV)), azoto dioksido metų koncentracija – 6,63 μg/m3 (0,165 RV), anglies monoksido 8 val. koncentracija – 1,22 mg/m3 (0,122 RV), kietųjų dalelių (KD10) paros – 11,84 μg/m3 (0,236 RV), kietųjų dalelių (KD10) metų – 11,33 μg/m3 (0,283 RV), kietųjų dalelių (KD2,5) metų – 4,72 μg/m3 (0,188 RV), sieros dioksido 1 val. – 2,26 μg/m3 (0,006 RV), sieros dioksido paros – 2,23 μg/m3 (0,017 RV).

Pagal atliktą aplinkos oro taršos sklaidos vertinimą, prognozuojamos maksimalios priežeminės teršalų koncentracijos, įvertinus foninę taršą ir be jos, neviršys teisės aktais nustatytų ribinių verčių ties PŪV sklypo riba ir už sklypo ribų.

***Informacija apie PŪV poveikį vandeniui***

 Šalia planuojamos ūkininko sodybvietės (apie 145 m atstumu) teka Minijos upė (kodas Lietuvos Respublikos upių, ežerų ir tvenkinių kadastre (toliau - UETK) 17010001). Du Minijos upės intakai - M6 (17010660) ir Lašiupis (17010670) nutolę nuo PŪV teritorijos ribų atitinkamai 125 ir 211 m atstumais. Vadovaujantis Lietuvos Respublikos aplinkos ministro 2001-11-07 įsakymu Nr. 540 „Dėl paviršinio vandens telkinių apsaugos zonų ir pakrančių apsaugos juostų nustatymo taisyklių patvirtinimo“, Minijos upei nustatoma 10-50 m pločio apsaugos juosta (plotis 10-50 m, priklausomai nuo pakrantės žemės paviršiaus vidutinio nuolydžio/polinkio kampo) ir 140-200 m pločio apsaugos zona. *Minijos* intakams *Lašiupiui* bei *M6* apsaugos zonos bei juostos nenustatomos.

PŪV teritorija nepatenka į Dovilų miestelio teritorijos bendrojo plano, patvirtinto Klaipėdos rajono savivaldybės tarybos 2016-12-22 sprendimu Nr. T11-446 „Dėl Dovilų miestelio bendrojo plano patvirtinimo“ (toliau – Dovilų miestelio bendrasis planas), patikslintas paviršinių vandens telkinių pakrančių apsaugos juostų ir apsaugos zonų ribas.

PAV ataskaitoje nurodyta, kad vadovaujantis Lietuvos respublikos aplinkos ministro 2014-08-06 įsakymu Nr. D1-655 „Dėl potvynių grėsmės ir potvynių rizikos žemėlapių Nemuno, Ventos, Lielupės ir Dauguvos upių baseinų rajonuose patvirtinimo“, PŪV vieta patenka į vidutinės (1%) ir mažos (0,1%) tikimybės potvynių grėsmės ir potvynių rizikos zoną. Vadovaujantis Saugomų teritorijų įstatymu, paviršinių vandens telkinių apsaugos zonose draudžiama statyti pastatus vidutinės ir didesnės už vidutinę potvynių rizikos teritorijose, išskyrus jose esančias sodybas. Planuojamoje sodybvietėje statinių statybos zona numatyta tik Minijos upės mažos (0,1%) tikimybės potvynių grėsmės ir potvynių rizikos zonoje.

Siekiant iki minimumo sumažinti tikimybę, kad sodyba bus apsemta Minijos potvynių metu, PAV ataskaitoje numatyta, kad PŪV vykdytojas, prieš pradėdamas gyvenamojo namo statybą, planuoja sukelti žemės sklypo, kuriame numatoma įrengti ir eksploatuoti ūkininko sodybvietę, nulinę altitudę (nuo esamos žemiausios PŪV žemės sklype – 9,80 m) ne žemiau kaip gretimame žemės sklype esančių potvynio metu neužliejamų teritorijų (ne žemiau kaip 10,30 m).

Pagal PAV ataskaitoje pateiktą informaciją, sodybos gyventojų aprūpinimas geriamuoju vandeniu bus vykdomas iš giluminio gręžinio, įrengto pagal gręžinių įrengimo techninius reikalavimus. Planuojamos ūkinės veiklos metu susidarančios nuotėkos bus išvalomos, nevalytų nuotėkų išleidimas į aplinką nenumatomas. Atsižvelgiant į tai, kad PŪV metu Minijos upės vanduo nebus naudojamas, į Miniją nenumatoma išleisti nuotėkų, todėl PŪV poveikio Minijos upės vandens kokybei neturės.

***Informacija apie PŪV poveikį dirvožemiui***

Papildomai atvežama apie 2500 m3 nederlingo dirvožemio žemės sklypo absoliutinei altitudei sukelti ir apie 250 m3 derlingojo dirvožemio, kuris naudojamas žaliųjų plotų įrengimui ir dekoratyvinių augalų sodinimui.

***Informacija apie PŪV poveikį biologinei įvairovei ir saugomoms teritorijoms***

Žemės sklypas, kuriame planuojama sodybvietė visu plotu patenka į Europos ekologinio tinklo „Natura 2000“ paukščių apsaugai svarbios teritorijos (toliau – PAST teritorija) Minijos upės slėnis (LTKLAB005) ribas. Planuojamas žemės sklypas daugiau negu 90 m atstumu nutolęs nuo Minijos ichtiologinio draustinio teritorijos, kuri ties PŪV vieta sutampa su kita Europos ekologinio tinklo „Natura 2000“ buveinių apsaugai svarbia teritorija (toliau – BAST teritorija) Minijos upė (LTKLA0007).

PAST teritorija – Minijos upės slėnis, skirta griežlių (*Crex crex*) ir tulžių (*Alcedo* *atthis*) apsaugai.

BAST teritorija – Minijos upė, įsteigta siekiant apsaugoti kartuolės*(Rhodeus sericeus)*, ovaliosios geldutės*(Unio crassus)*, paprastojo kirtiklio*(Cobitis taenia)*, paprastojo kūjagalvio*(Cotus gobio)*, pleištinės skėtės*(Ophiogomphus cecilia)*, europinės ūdros*(Lutra lutra)* ir upinės nėgės*(Lampetra fluviatilis)* apsaugai. Ši „Natura 2000“ teritorija apima dalį Minijos ichtiologinio draustinio ir ribos sutampa su draustinio ribomis.

Minijos ichtiologinis draustinis įsteigtas siekiant išsaugoti lašišų (*Salmo salar*), šlakių (*Salmo trutta trutta*), upėtakių (*Salmo trutta*) ir žiobrių (*Vimba vimba*) nerštavietes, saugomas rūšis: raudonąją gegūnę (*Dactylorhiza incarnata*), baltijinę gegūnę (*Dactylorhiza baltica),* juodąjį apoloną(*Parnassius mnemosyne*), baltajuostį melsvį (*Aricia eumedon*), griežlę (*Crex crex*), juodąją meletą (*Dryocopus martius*), vapsvaėdį (*Pernis apivorus*), ligutę (*Lullula arborea*), paprastąją medšarkę (*Lanius collurio*) bei Europos bendrijos svarbos natūralias buveines: 6270 rūšių turtingus smilgynus, 9050 žolių turtingus eglynus.

Pagal PAV ataskaitoje pateiktą informaciją, šiuo metu pačiame PŪV veiklos žemės sklype ir greta esančiose teritorijose vyrauja žemės ūkio naudmenos, daugiausia šienaujamos pievos, ganyklos ir dirvonai. Vyrauja šie augalai: paprastoji bitkrėslė (*Tanacetum vulgare*), paprastasis varputis (*Elytrigia repens*), paprastasis kietis (*Artemisia vulgaris*), paprastoji šunžolė (*Dactylis glomerata*), pašarinis motiejukas (*Phleum pratense*), paprastoji kraujažolė (*Achillea millefolium*) ir kiti dažni pievų augalai.

Pievose dažnai aptinkami žvirbliniai paukščiai, tokie kaip dirviniai vieversiai (*Alauda arvensis*), pieviniai kalviukai (*Anthus pratensis*) ar geltonosios kielės (*Motacilla flava*), taip pat varniniai paukščiai (krankliai (*Corvus corax*), pilkosios varnos (*Corvus corone*), kuosos (*Corvus monedula*). Dažnai galima pamatyti ir medžiojančių plėšriųjų paukščių, pievinių lingių (*Circus pygargus*), paukštvanagių (*Accipiter nisus*) ir kitų plėšriųjų paukščių.

Vadovaujantis Lietuvos Respublikos aplinkos ministerijos saugomų laukinių gyvūnų, augalų ir grybų rūšių informacinės sistemos (SRIS) duomenimis, PŪV gretimybėje buvo nustatyta ir užregistruota po 1 saugomų rūšių augavietę ir radavietę:Lancetinio dumblialaiškio *(Alisma lanceolatum)* augavietė (augavietė kodas AUG-ALILAN016217, augavietė užregistruota 1966-06-20), nutolusi apie 350 m atstumu nuo PŪV teritorijos; Ūdros (*Lutra lutra*) radavietė (radavietės kodas RAD-LUTLUT042243, radavietė užregistruota 2008-07-14), nutolusi apie 215 m atstumu nuo PŪV teritorijos.

Aplink nagrinėjamą PŪV vietos žemės sklypą vyrauja dirbamos žemės laukai. Greta PŪV vietos galima išskirti pievų, agrarinės aplinkos, upių ir miškų ekosistemas. PŪV teritoriją ir Minijos upę skiria apie 145 m pločio sausumos juosta, taigi, nesudaroma natūralių buveinių tipų ir rūšių buveinių ploto fragmentacija, tinkamų buveinių plotas nesumažėja. Artimiausios saugomų rūšių augavietės ir radavietės nutolusios atitinkamai apie 215 ir 350 m atstumu nuo PŪV teritorijos, todėl saugomoms rūšims poveikis nebus daromas. Nors veikla planuojama PAST teritorijoje – Minijos upės slėnis, šios „Natura 2000“ teritorijos vertybėms (griežlėms ir tulžims) reikšmingas neigiamas poveikis neplanuojamas. Biotopas šalia PŪV vietos būtų tinkamas griežlėms (netręšiamos šienaujamos pievos, kuriose nevykdoma labai intensyvi ūkinė veikla), tačiau vadovaujantis vykdomo griežlių valstybinio monitoringo duomenimis, griežlės jau dabar yra pasitraukusios atokiau nuo Dovilų miestelio pietvakarių kryptimi ir planuojamos teritorijos aplinkoje nebestebimos. Ties PŪV vieta esantys Minijos upės krantai yra apaugę aukšta žole ir krūmais, nėra statūs ir smėlėti, todėl nėra tinkamas biotopas, kur tulžiai galėtų įsirengti lizdus. Reikšmingas neigiamas poveikis tulžių ir griežlių populiacijai neplanuojamas.

Kitoms svarbioms rūšims, kurios aptinkamos BAST teritorijoje – Minijos upė: ūdrai, paprastajam kūjagalviui, kartuolei, ovaliajai geldutei, paprastajam kirtikliui, pleištinei skėtei ir upinei nėgei, neigiamas poveikis nenumatomas, nes PŪV metu į gamtinę aplinką išleisti ūkio-buities ar kitokių nuotekų neplanuojama, sodybvietės aplinkoje nebus vykdoma jokia veikla, kuri galėtų pakenkti biotai. Minijos upės ir kitų aplink esančių paviršinio vandens telkinių vandens cheminių ir fizinių savybių kaita, eutrofikacijos padidėjimas, daugiamečių bei metinių vandens lygio svyravimų apimties bei periodiškumo pokyčiai dėl PŪV nenumatomi.

PŪV metu didelis rūšių trikdymas neplanuojamas, todėl PŪV neprieštaraus Bendrųjų buveinių ar paukščių apsaugai svarbių teritorijų nuostatams. Nenumatomas natūralių buveinių ir rūšių užimamų vietų skaidymas ir kitimas, invazinių rūšių išplitimas, medžiojamųjų gyvūnų ir verslinę reikšmę turinčių žuvų rūšių išteklių kitimas, Europos Bendrijos saugomų medžiojamųjų gyvūnų ir verslinę reikšmę turinčių žuvų rūšių išteklių kitimas, gyvūnų maitinimosi, migracijos, veisimosi ar žiemojimo vietų suardymas.

Pagal PAV ataskaitoje pateiktą informaciją, PŪV tiek dėl savo, tiek dėl vietovės, kurioje ji numatoma, pobūdžio reikšmingo neigiamo poveikio biologinei įvairovei neturėtų turėti, jei bus laikomasi numatytų aplinkos apsaugos reikalavimų ir priemonių aplinkos taršai išvengti. Ūkinės veiklos plėtojimas nagrinėjamoje teritorijoje nesudaro prielaidų atsirasti neigiamam poveikiui apylinkėse gyvenančioms gyvūnų rūšims ar gretimybėse vyraujančiai dirbamų pievų augalijai ir gyvūnams nedarys trikdančio poveikio ar migracijos barjerų.

 ***Informacija apie PŪV poveikį kraštovaizdžiui***

Pagal PAV ataskaitoje pateiktą informaciją, neigiamas poveikis kraštovaizdžiui dėl PŪV nenumatomas, PŪV pagal savo paskirtį (žemės ūkio (kiti žemės ūkio paskirties žemės sklypai)) atitiks Klaipėdos rajono savivaldybės teritorijos bendrojo plano, Klaipėdos rajono savivaldybės teritorijos kraštovaizdžio tvarkymo specialiojo plano sprendinius bei Dovilų miestelio teritorijos bendrojo plano sprendinius.

***Informacija apie PŪV poveikį visuomenės sveikatai***

Poveikio aplinkai vertinimo metu atliktas poveikio visuomenės sveikatai vertinimas. Atsižvelgiant į PŪV pobūdį, PAV ataskaitoje įvertinti šie visuomenės sveikatos veiksniai: aplinkos oro tarša, triukšmas.

PŪV teritorijoje nenaudojama ir nenumatoma naudoti stacionarių triukšmo šaltinių, kurie galėtų turėti įtakos triukšmo padidėjimui išorės aplinkoje ar gamtinėje aplinkoje. Į PŪV teritoriją transporto priemonių eismas taip pat numatomas nežymus – per dieną atvyks ir išvyks vidutiniškai po 2 lengvosios transporto priemones. Toks transporto eismas į teritoriją neturės žymesnės įtakos triukšmo padidėjimui aplinkoje, todėl nagrinėjamu atveju žymesni triukšmo lygio pokyčiai neprognozuojami ir daroma išvada, jog neigiamo poveikio aplinkai ir visuomenės sveikatai triukšmo aspektu nebus.

***Informacija apie PŪV poveikį socialinei ekonominei aplinkai***

Pagal PAV ataskaitoje pateiktą informaciją, PŪV nepaveiks socialinių ekonominių rodiklių (nedarbo lygio, gyventojų disponuojamų pajamų, bendrojo vidaus produkto, tiesioginių investicijų iš užsienio, materialinių investicijų).

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas**

6.1. Sodybvietės įrengimo (statybos) darbai bus vykdomi taikant dirvožemio apsaugos specialiąsias priemones – visas nuimamo derlingojo dirvožemio sluoksnis bus atskirai sandėliuojamas kaupuose šalia vykdomų darbų ir vėliau panaudojamas derlingajam sluoksniui atstatyti.

6.2. PŪV metu susidariusios ūkio-buities nuotekos bus valomos biologiniame nuotekų valymo įrenginyje, kaupiamos talpoje ir išvežamos į Dovilų arba kitos gyvenvietės nuotekų valyklą, nebus išleidžiamos į aplinką.

6.3. Siekiant iki minimumo sumažinti tikimybę planuojamos ūkininko ūkio sodybos statinių užliejimo Minijos potvynių metu, PAV ataskaitoje numatyta, kad PŪV vykdytojas, prieš pradėdamas gyvenamojo namo statybą, planuoja sukelti žemės sklypo, kuriame numatoma įrengti ir eksploatuoti ūkininko sodybvietę, nulinę altitudę (nuo esamos žemiausios PŪV žemės sklype – 9,80 m) ne žemiau kaip gretimame žemės sklype esančių potvynio metu neužliejamų teritorijų (ne žemiau kaip 10,30 m).

**61.** **Planuojamos ūkinės veiklos poveikio Europos ekologinio tinklo „Natura 2000“ teritorijoms reikšmingumas**

Teritorija, kurioje numatoma ūkininko sodybvietės įrengimas ir eksploatacija, patenka į „Natura 2000“ PAST teritorijos – Minijos upės slėnis (LTKLAB005), ribas ir apie 92 m atstumu yra nutolusi nuo „Natura 2000“ BAST teritorijos – Minijos upė (LTKLA0007). Institucijos, atsakingos už saugomų teritorijų apsaugos ir tvarkymo organizavimą – Valstybinės saugomų teritorijų tarnybos prie Aplinkos ministerijos, pavaldi institucija – Pajūrio regioninio parko direkcija, kaip PAV subjektas dalyvavo poveikio aplinkai vertinimo procese ir pateikė išvadas dėl PAV ataskaitos ir PŪV galimybių (žr. šio sprendimo 7.5 p.).

**7. Pateiktos poveikio aplinkai vertinimo subjektų išvados**

7.1. Nacionalinio visuomenės sveikatos centro prie Sveikatos apsaugos ministerijos Klaipėdos departamentas 2017-03-28 raštu Nr. 2.3-1260 (16.8.3.3.11) „Dėl planuojamos ūkinės veiklos, numatomos vykdyti Klaipėdos g. 46, Dovilų mstl., Dovilų sen., Klaipėdos rajono sav. (ūkininko sodybvietės įrengimas ir eksploatacija),poveikio aplinkai vertinimo programos“ pritarė PAV programai.

Nacionalinio visuomenės sveikatos centro prie Sveikatos apsaugos ministerijos Klaipėdos departamentas 2017-06-22 raštu Nr. 2.3-2415 (16.8.4.3.11) „Dėl planuojamos ūkinės veiklos (ūkininko sodybvietės įrengimas ir eksploatacija), numatomos vykdyti Klaipėdos g. 46, Dovilų mstl., Dovilų sen., Klaipėdos r. sav.,poveikio aplinkai vertinimo ataskaitos“ pritarė PAV ataskaitai bei planuojamos ūkinės veiklos (toliau – PŪV) galimybėms pasirinktoje vietoje.

7.2. Klaipėdos rajono savivaldybės administracija 2017-04-04 raštu Nr. (5.1.42)-A5-1583 „Dėl poveikio aplinkai vertinimo programos“ pateikė išvadą, kad derina PAV programą ir teikia pastabas, į kurias prašo atsižvelgti rengiant PAV ataskaitą.

Klaipėdos rajono savivaldybės administracija 2017-07-05 raštu Nr. (5.1.42)-A5-3257 „Dėl poveikio aplinkai vertinimo ataskaitos“ pateikė išvadą, kad derina PAV ataskaitą ir pritaria planuojamos ūkinės veiklos galimybėms pasirinktoje vietoje, taip pat nurodė, kad iki išduodant sodybos statinių statybos leidimą, nuovaža nuo kelio Nr. 2228 Dovilai – Baičiai turi būti suderinta su VĮ „Klaipėdos regiono keliai“, kadangi PAV ataskaitoje minimas privažiavimas į sodybą, esamu lauko keliu, atsišakojančiu nuo rajoninio kelio Nr. Nr. 2228 Dovilai – Baičiai, nėra registruotas Klaipėdos rajono vietinės reikšmės kelių registre, nuovaža nesuderinta su VĮ „Klaipėdos regiono keliai“.

7.3. Klaipėdos apskrities priešgaisrinės gelbėjimo valdybos Valstybinės priešgaisrinės priežiūros skyrius 2017-03-27 raštu Nr. 1-13-402(8.3.) „Dėl poveikio aplinkai vertinimo programos derinimo“ pateikė išvadą, kad PAV programai pastabų ir pasiūlymų neturi ir nepageidauja nagrinėti PAV ataskaitos.

7.4. Kultūros paveldo departamento prie Kultūros ministerijos Klaipėdos skyrius 2017-03-27 raštu Nr. (9.38.-Kl)2Kl-480 „Dėl išvados dėl poveikio aplinkai vertinimo programos“ pateikė išvadą, kad pritaria PAV programai, PŪV poveikio aplinkai paveldosauginiu aspektu neturės, kadangi planuojamoje teritorijoje nėra duomenų dėl registruotų ir viešai paskelbtų nekilnojamųjų kultūros vertybių, PAV ataskaitos nagrinėti nepageidauja.

7.5. Pajūrio regioninio parko direkcija 2017-04-12 raštu Nr. 6.4-072 ,,Dėl poveikio aplinkai vertinimo programos“ pritarė PAV programai.

Pajūrio regioninio parko direkcija 2017-07-11 raštu Nr. 6.4-168 ,,Dėl planuojamos ūkinės veiklos poveikio aplinkai ataskaitos derinimo“ pateikė išvadą, kad pritaria PAV ataskaitai ir planuojamai ūkinei veiklai pasirinktoje teritorijoje.

7.6. Aplinkos apsaugos agentūra 2017-05-04 raštu Nr. (28.1)-A4-4738 „Dėl planuojamos ūkinės veiklos **–** ūkininko sodybvietės įrengimas ir eksploatacija, numatytos vykdyti Klaipėdos g. 46, Dovilų mstl., Dovilų sen., Klaipėdos r. sav., poveikio aplinkai vertinimo programos tvirtinimo“ PAV programą patvirtino.

**8. Visuomenės informavimas ir dalyvavimas**

Visuomenė apie parengtą PAV programą buvo informuota Klaipėdos rajono savivaldybės skelbimų lentoje (2017-02-27), Klaipėdos rajono savivaldybės administracijos Dovilų seniūnijos skelbimų lentoje (2017-02-27), respublikiniame laikraštyje „Lietuvos aidas“ (2017-02-28), laikraštyje „Banga“ (2017-03-01), PAV dokumentų rengėjo – UAB „Ekosistema“, internetiniame tinklalapyje www.ekosistema.lt. (2017-03-06).

Aplinkos apsaugos agentūra 2017-03-02 savo tinklalapyje www.gamta.lt paskelbė visuomenei apie parengtą PAV programą.

Suinteresuotos visuomenės pasiūlymų dėl PAV programos nebuvo gauta.

Informacija apie visuomenės viešą supažindinimą su PAV ataskaita buvo skelbiama Klaipėdos rajono savivaldybės skelbimų lentoje (2017-05-08), Klaipėdos rajono savivaldybės administracijos Dovilų seniūnijos skelbimų lentoje (2017-05-05), respublikiniame laikraštyje „Lietuvos aidas“ (2017-05-09), laikraštyje „Banga“ (2017-05-06), PAV dokumentų rengėjo – UAB „Ekosistema“, internetiniame tinklalapyje www.ekosistema.lt. (2017-05-09).

 Viešas visuomenės susirinkimas dėl PAV ataskaitos įvyko 2017-05-25, 17.00 val., Klaipėdos rajono savivaldybės administracijos Dovilų seniūnijos administracinėse patalpose, Minijos g. 2, Dovilų mstl., Dovilų sen., Klaipėdos r. sav. Viešajame susirinkime dalyvavo PAV dokumentų rengėjo atstovai ir PŪV organizatorius.

 Suinteresuotos visuomenės pasiūlymų dėl PAV ataskaitos negauta.

 Aplinkos apsaugos agentūra savo tinklalapyje www.gamta.lt visuomenei apie gautą PAV ataskaitą paskelbė 2017-07-18. Per nustatytą terminą pasiūlymų dėl PAV ataskaitos iš suinteresuotos visuomenės negauta. Iki sprendimo priėmimo PAV proceso dalyviai informacijos dėl galimų pažeidimų nustatant, apibūdinant ir įvertinant galimą PŪV poveikį aplinkai ar vykdant PAV procedūras nepateikė.

**9. Tarpvalstybinės konsultacijos** – planuojamai ūkinei veiklai tarpvalstybinės konsultacijos netaikomos.

**10. Atsakingos institucijos sprendimo pobūdis (planuojama ūkinė veikla leistina/neleistina), jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą**

Atsižvelgiant į išdėstytus motyvus ir vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo 10 straipsnio 1 dalies 2 punktu, priimamas sprendimas: planuojama ūkinė veikla – ūkininko Virginijaus Palioniosodybvietės įrengimas ir eksploatacija, žemės sklype kad. Nr. 5544/0004:280, Klaipėdos g. 46, Dovilų mstl., Dovilų sen., Klaipėdos r. sav. – leistina pagal parengtą PAV ataskaitą, įgyvendinus PAV ataskaitoje numatytas aplinkosaugines priemones, įvykdžius šio sprendimo 10 punkte nustatytas sąlygas.

Sprendimas priimtas Aplinkos apsaugos agentūros 2017-10-11 raštu Nr. (28.1)-A4-10457.

**Su sprendimu siejamos sąlygos:**

 1. PŪV užsakovas ar PAV dokumentų rengėjas, gavęs atsakingos institucijos sprendimą dėl PŪV leistinumo pasirinktoje vietoje, per 10 darbo dienų turi apie tai pranešti visuomenei Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos apraše, patvirtintame Lietuvos Respublikos aplinkos ministro 2005 m. liepos 15 d. įsakymu Nr. D1-370 „Dėl Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo“ (toliau – Visuomenės informavimo tvarkos aprašas), nustatyta tvarka ir raštu informuoti Aplinkos apsaugos agentūrą apie atliktą visuomenės supažindinimą.

2. Vykdomos veiklos metu paaiškėjus, kad daromas didesnis poveikis aplinkai už PAV ataskaitoje pateiktus arba teisės aktuose nustatytus rodiklius, veiklos vykdytojas privalės nedelsiant taikyti papildomas poveikį aplinkai mažinančias priemones.

3. PŪV užsakovas privalo savo lėšomis įgyvendinti PAV ataskaitoje ir šio sprendimo 6 punkte numatytas priemones neigiamam poveikiui aplinkai išvengti, sumažinti, kompensuoti ar jo pasekmėms likviduoti.

4. Statinių statybos projekte pateikti tikslius ūkininko sodybos šildymo, vandens tiekimo ir nuotekų tvarkymo sprendinius, taip pat numatyti priemones, siekiant išvengti potvynio vandens patekimo į požeminę hidrosferą per vandens tiekimo įrenginius, bei priemones, siekiant užtikrinti, kad potvynio metu pakilus vandens lygiui vanduo nepatektų į nuotėkų valymo įrenginius ar į nuotėkų kaupimo rezervuarą. Statinių statybos projekte pagrįsti nuotekų tvarkymo sprendinius, atsižvelgiant į Nuotekų tvarkymo reglamento 27 ir 10 punktų reikalavimus. PŪV užsakovas privalo užtikrinti, kad jeigu ateityje įgyvendinant Klaipėdos rajono vandens tiekimo ir nuotekų tvarkymo infrastruktūros plėtros specialiojo plano sprendinius, atsirastų galimybė prijungti sodybą prie centralizuotų vandens teikimo bei nuotėkų surinkimo tinklų, šie sprendiniai turi būti įgyvendinti.

5. Statinių statybos projekte pateikti tikslius ūkininko sodyboje numatomų statyti statinių plotus, tūrius, tikslius įrengiamų dangų plotus ir reikalingo grunto kiekius teritorijos formavimui.

6. Atsižvelgiant į tai, kad susisiekimui su planuojama ūkininko sodyba numatomas naudoti kelias, atsišakojantis nuo rajoninio kelio Nr. 2228 Dovilai – Baičiai, nėra registruotas Klaipėdos rajono vietinės reikšmės kelių registre, nuovaža nesuderinta su VĮ „Klaipėdos regiono keliai“, PŪV užsakovas privalo užtikrinti, kad iki išduodant sodybos statinių statybos leidimą, nuovaža nuo kelio Nr. 2228 Dovilai – Baičiai turi būti suderinta su VĮ „Klaipėdos regiono keliai“, kaip tai nurodyta šio sprendimo 7.2 p.

**Pagrindiniai motyvai, kuriais buvo remtasi priimant sprendimą:**

1. Teritorija, kurioje numatoma ūkininko sodybvietės įrengimas ir eksploatacija, patenka į „Natura 2000“ PAST teritorijos – Minijos upės slėnis (LTKLAB005), ribas ir apie 92 m atstumu yra nutolusi nuo „Natura 2000“ BAST teritorijos – Minijos upė (LTKLA0007). Institucijos, atsakingos už saugomų teritorijų apsaugos ir tvarkymo organizavimą – Valstybinės saugomų teritorijų tarnybos prie Aplinkos ministerijos, pavaldi institucija – Pajūrio regioninio parko direkcija, kaip PAV subjektas dalyvavo poveikio aplinkai vertinimo procese ir pateikė išvadą, kad pritaria PAV ataskaitai ir planuojamai ūkinei veiklai pasirinktoje teritorijoje (žr. šio sprendimo 7.2. p.).

2. Visi PAV ataskaitą nagrinėję ir išvadas pateikę planuojamos ūkinės veiklos poveikio aplinkai vertinimo subjektai, vadovaudamiesi PAV įstatymo 9 straipsnio 4 dalimi, pritarė PAV ataskaitai ir PŪV galimybėms.

3. PAV ataskaitos rengėjas pagal Visuomenės informavimo tvarkos aprašo reikalavimus tinkamai informavo visuomenę apie PŪV. Visuomenės pastabų ir pasiūlymų dėl PAV ataskaitos ir PŪV galimybių nepateikta.

4. Pagal PAV ataskaitoje pateiktą informaciją, PŪV pagal savo paskirtį (žemės ūkio (kiti žemės ūkio paskirties žemės sklypai)) atitiks Klaipėdos rajono savivaldybės teritorijos bendrojo plano, Dovilų miestelio bendrojo plano, Klaipėdos rajono savivaldybės teritorijos kraštovaizdžio tvarkymo specialiojo plano sprendinius.

5. Žemės sklypas kuriame numatyta ūkininko sodybvietės statinių statyba nepatenka į Dovilų miestelio teritorijos bendrojo plano patikslintas paviršinių vandens telkinių pakrantės apsaugos juostas ir apsaugos zonų ribas.

6. Pagal PAV ataskaitoje pateiktą informaciją, naudojant sprendimo 6 punkte nurodytas poveikį aplinkai mažinančias priemones ir vykdant sprendimo 10 punkte nustatytas sąlygas, PŪV įgyvendinimas nesukels reikšmingo neigiamo poveikio visuomenės sveikatai, gyvūnijai ir augalijai dirvožemiui, žemės paviršiui ir jos gelmėms, aplinkos orui, vandeniui, kraštovaizdžiui ir biologinei įvairovei, socialinei ekonominei aplinkai ir nekilnojamosioms kultūros vertybėms bei šių aplinkos komponentų tarpusavio sąveikai.

7. Pagal PAV ataskaitoje pateiktus aplinkos oro teršalų sklaidos modeliavimo rezultatus numatoma, kad aplinkos oro teršalų koncentracijos neviršys ribinių aplinkos oro užterštumo verčių, nustatytų žmonių sveikatai ir (ar) aplinkai, remiantis Aplinkos oro užterštumo sieros dioksidu, azoto dioksidu, azoto oksidais, benzenu, anglies monoksidu, švinu, kietosiomis dalelėmis ir ozonu normomis, patvirtintomis Lietuvos Respublikos aplinkos ministro ir Lietuvos Respublikos sveikatos apsaugos ministro 2001 m. gruodžio 11 d. įsakymu Nr. 591/640 „Dėl aplinkos oro užterštumo normų nustatymo“ (Lietuvos Respublikos aplinkos ministro ir Lietuvos Respublikos sveikatos apsaugos ministro 2010 m. liepos 7 d. įsakymo Nr. D1-585/V-611 redakcija) ir Teršalų, kurių kiekis aplinkos ore ribojamas pagal nacionalinius kriterijus, sąrašu ir ribinėmis aplinkos oro užterštumo vertėmis, patvirtintomis Lietuvos Respublikos aplinkos ministro ir Lietuvos Respublikos sveikatos apsaugos ministro 2000 m. spalio 30 d. įsakymu Nr. 471/582 „Dėl teršalų, kurių kiekis aplinkos ore vertinamas pagal Europos sąjungos kriterijus, sąrašo patvirtinimo ir ribinių aplinkos oro užterštumo verčių nustatymo“ (Lietuvos Respublikos aplinkos ministro ir Lietuvos Respublikos sveikatos apsaugos ministro 2007 m. birželio 11 d. įsakymo Nr. D1-329/V-469 redakcija).

8. Pagal PAV ataskaitoje pateiktą informaciją, PŪV teritorijoje nenaudojama ir nenumatoma naudoti stacionarių triukšmo šaltinių, kurie galėtų turėti įtakos triukšmo padidėjimui PŪV teritorijos gretimybėse esančių gyvenamųjų pastatų ir visuomeninės paskirties pastatų aplinkoje ar gamtinėje aplinkoje. Atsižvelgiant į tai, kad į PŪV teritoriją per dieną atvyks ir išvyks vidutiniškai po 2 lengvąsias transporto priemones, toks transporto eismas neturės žymesnės įtakos triukšmo padidėjimui aplinkoje, todėl nagrinėjamu atveju žymesni triukšmo lygio pokyčiai neprognozuojami ir neigiamo poveikio aplinkai ir visuomenės sveikatai triukšmo aspektu nebus. PŪV sukeliamas triukšmo lygis neviršys didžiausių leidžiamų triukšmo ribinių verčių nustatytų gyvenamųjų pastatų ir visuomeninės paskirties pastatų aplinkoje, remiantis Lietuvos higienos norma HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“.

 **11. Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje**

 Su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje galima susipažinti Aplinkos apsaugos agentūroje, A. Juozapavičiaus g. 9, LT-09311, Vilnius, tel.: +370 706 68086, +370 706 62043.